
בבית המשפט העליון בירושלים
בג"צ 06 / 4521

בשבתו כבית משפט גבוה לצדק
בפני כבוד השופט א' ריבלין

העותרים:
1. עו"ד רסלר יהודה


2. צוקרמן אינה 


ע"י ב"כ עוה"ד י. רסלר ואח'

משד' דוד המלך 28, תל אביב 64954

טל': 03-6954284 ; פקס': 03-6919437






– נגד – 

המשיבות:
1. המועצה לשידורי כבלים ולשידורי לווין


על-ידי עו"ד ענר הלמן, פרקליטות המדינה, משרד המשפטים


מרחוב צלאח א-דין 29, ירושלים


טל': 02-6467011; פקס': 02-6466655


2. די.בי.אס שירותי לווין (1998) בע"מ 


ע"י ב"כ ארדינסט, בן נתן ושות' – משרד עורכי דין


מרח' נחמני 26, תל-אביב 

טל': 03-7770111; פקס': 03-7770101

3. הוט טלקום (שותפות מוגבלת)

יורופארק – אזור תעשיה יקום, קיבוץ יקום


4. צ'רלטון בע"מ


ע"י ב"כ דן כהן, שפיגלמן, ברק, זמיר ושות' – משרד עורכי דין


מרח' לינקולן 20, תל-אביב 67134


טל': 03-6254666; פקס': 03-6254669

תגובה מקדמית מטעם המשיבה 4 
בהתאם להחלטת בית המשפט הנכבד מיום 31.5.06, מתכבדת בזאת המשיבה 4 (להלן: "צ'רלטון"), להגיש תגובה מקדמית מטעמה לעתירה שבכותרת (שהומצאה לצ'רלטון ולבאי כוחה הח"מ רק אתמול, יום 4.6.06).
מטבע הדברים מדובר בתגובה מקדמית בלבד, וצ'רלטון מבקשת לשמור לעצמה את הזכות להוסיף על האמור להלן ככל שיהא צורך בכך.  

פרק א': מבוא

1. עניינה של העתירה נשוא תגובה מקדמית זו בהחלטת המשיבה 1 (להלן: "המועצה") מיום 9.5.06 לאשר את בקשת המשיבות 2 ו- 3 (להלן ובהתאמה: "yes" ו- "HOT") לשדר את משחקי המונדיאל במתכונת של שידור בתשלום (להלן: "החלטת המועצה בעניין מונדיאל 2006").
2. כבר בפתח הדברים מן הראוי לציין, כי אין המדובר בעתירה הראשונה המוגשת ביחס להחלטת המועצה בעניין מונדיאל 2006. אך לפני ימים אחדים וסמוך לפני הגשת העתירה דנן דחה בית משפט נכבד זה, פה אחד, עתירה קודמת שקראה לבטל את החלטת המועצה בעניין מונדיאל 2006 תוך שהוא קובע, כדלקמן:
"העותר מלין על החלטת המשיבה 2 – המועצה לשידורי כבלים ולווין (להלן: המועצה) – המתירה את שידורי משחקי הכדורגל המתקיימים במסגרת תחרות המונדיאל בשיטת "שלם וצפה". הוא סבור כי ההחלטה היא בלתי סבירה בעליל. העתירה מכוונת בעיקר כנגד גובה התשלום שמתכוונות חברת הכבלים והלווין לגבות מן המבקשים לצפות בחבילת המשחקים.

...

דין העתירה להידחות. ...לא נפל פגם בשיקול הדעת שהפעילה המועצה בעת שהחליטה לאשר את שידור המשחקים האחרים, שחשיבותם פחותה יחסית, בתשלום שהוצע על ידי חברות הכבלים. המועצה רשאית היתה להביא בחשבון החלטתה גם את עניינה של חברת צ'רלטון בע"מ שהשקיעה ממון רב ברכישת הזכויות לשדר את משחקי המונדיאל (ראו: בג"צ 699/06 עו"ד אמיר ישראלי נ' משרד התקשורת ואח' (טרם פורסם – ניתן ביום 30.5.06; להלן: "בג"צ ישראלי") (מצ"ב כאסמכתא 1). 
3. הדברים הברורים המפורטים לעיל שנפסקו בבג"צ ישראלי יפים גם לעתירה דנן, וצ'רלטון מרשה לעצמה להניח, כי במידה ופסק הדין בבג"צ ישראלי היה בידיעת העותרים עובר להגשת העתירה דנן, חזקה עליהם, כי לא היו פונים גם הם לבית המשפט הנכבד בעתירה נוספת לביטול החלטת המועצה בעניין מונדיאל 2006.
4. יחד עם זאת, ומאחר והעותרים טרם הודיעו על משיכת עתירתם, ולו בעניין זה, תתייחס להלן צ'רלטון בתמצית ולמען הזהירות בלבד, גם לטענות המפורטות בעתירה.
5. בטרם תעשה כן תפרוש צ'רלטון להלן את תמצית התשתית העובדתית הרלוואנטית לעתירה.
פרק ב': תמצית התשתית העובדתית הרלוואנטית     
6. KirchMedia WM GmbH (להלן: "קירש") היא תאגיד רב לאומי אשר רכש מהתאחדות הכדורגל העולמית (FIFA; להלן: "FIFA") את זכויות השידור הבלעדיות בטלוויזיה למשחקי גביע העולם בכדורגל לשנים 2002 ו- 2006 (להלן: "המשחקים").

7. ביום 2.11.01 התקשרה צ'רלטון בחוזה עם קירש, במסגרתו רכשה צ'רלטון מקירש את זכויות השידור הבלעדיות בטלוויזיה בישראל של המשחקים (להלן: "ההסכם").

8. במסגרת ההסכם נקבע בין היתר כדלקמן:
"1. DEFINITIONS
…
"Licensed Territory" means Israel on an exclusive basis and Palestine (Occupied Territory) on a non-exclusive basis;
"Pay Per View" means any means of Television telecast whereby (a) viewers are obliged to pay a specified fee or charge specifically in consideration for the right to view a particular telecast (which fee or charge shall be in addition to any subscription fees or charges paid by viewers in consideration for the right to view the particular television channel of which the telecast forms part): and (b) the time for each such telecast is designated by the provider of that telecast (and not by the viewer)

…

"WC Pay" means telecasts which are intelligibly receivable on payment of a special fee to enable the receipt of a live or delayed telecast of all, but not individual Matches of the competition.

…

2. GRANT OF RIGHTS
…Licensor hereby grants to the Licensee the following rights:

…   
(k) Subject to the prior written approval of FIFA, the exclusive license in the Licensed Territory to make telecasts of the basic Feed in the Licensed Languages of all the Matches in their entirety by way of WC pay.
…                                                                  

(m) In the event Licensor acquires the pay per view rights for the Licensed Territory, the parties shall negotiate in good faith a value for the exploitation of such rights in the Licensed Territory. In the event the parties cannot agree on the value for such rights then Licensor agrees not to exploit or grant such rights in the Licensed Territory.

…

3. RESERVATION OF RIGHTS
…

3.3 All other rights not expressly granted to Licensee hereunder and not referred to above (including rights to exploit the competition or part thereof by Interactive Media, Interactive Television, WC Pay (subject to clause 2.1(k), Pay Per View (subject to clause 2.1(m)) and internet (including audio and video webcasting (subject to clause 2.1(l) are expressly reserved for Licensor or FIFA's (as the case may be) use and disposition without any limitations whatsoever"      

(היות וההסכם כולל תניות המהוות סודות מסחריים ועסקיים של צ'רלטון וכיוון שכמעט כל הוראותיו אינן מעלות ואינן מורידות לעניין העתירה דנן, תצרף צ'רלטון לתגובה מקדמית זו רק את העמודים הרלוואנטיים).
העתק העמודים הרלוואנטיים מצ"ב כנספח א'.
9. עובר לתחילת שידורי משחקי מונדיאל 2002 ולפי בקשת צ'רלטון אישרה לה קירש במכתבה מיום 6.12.01, בין היתר, כי FIFA התירה את שידור המשחקים במתכונת של WC Pay, קרי במתכונת של ערוץ בתשלום. 
העתק מכתבה של קירש לצ'רלטון מיום 6.12.01 מצ"ב כנספח ב'.

10. הנה כי כן, צ'רלטון רשאית לממש את זכויות השידור הבלעדיות שרכשה במתכונת של WC Pay. לעומת זאת, מעולם לא נמכר ואף לא הוצע לצ'רלטון לרכוש את הזכות לממש את זכויות השידור הבלעדיות שרכשה במתכונת של משחקים בדידים (Pay Per View); וצ'רלטון מעולם לא רכשה, על כן, את הזכות לממש את זכויות השידור הבלעדיות שרכשה במתכונת של משחקים בדידים (Pay Per View) וממילא היא אינה רשאית לעשות כן או להתיר לצד שלישי כלשהו לעשות כן. 
11. לאור העובדה שבאחת מפניותיה של HOT למועצה נכתב, בטעות, כי המשחקים יוצעו למכירה גם כמשחקים בדידים, ועל אף העובדה שהוראות ההסכם לפיהן צ'רלטון לא רכשה וממילא היא אינה רשאית למכור לצד שלישי את הזכות לשדר את המשחקים במתכונת של משחקים בדידים (Pay Per View) הינן ברורות וחד משמעיות, פנתה צ'רלטון לקירש על מנת שזו האחרונה תבהיר עניין זה.
12. ואומנם, ביום 16.5.06, אישרה קירש (אשר בין לבין שינתה את שמה ל- infront WM Gmbh), כי צ'רלטון לא רכשה את הזכות לשדר את המשחקים במתכונת של משחקים בדידים (Pay Per View) כפי שמבקשים העותרים שישודרו.
העתק מכתבה של קירש לצ'רלטון מיום 16.5.06 מצ"ב כנספח ג' .
13. לא למותר לציין בהקשר זה, כי במהלך המשא ומתן שניהלה צ'רלטון עם קירש ביחס לרכישת הזכויות, בקשה צ'רלטון לרכוש גם זכויות שידור במתכונת של Pay Per View. אולם, לצ'רלטון נמסר, כי FIFA אינה מתירה שידור של המשחקים במתכונת שלPay Per View, ולמיטב ידיעתה של צ'רלטון מתכונת כאמור אינה מיושמת באף לא אחת ממדינות העולם.
פרק ג': העתירה המונחת בפני בית המשפט הנכבד

כללי
14. משהונחה התשתית העובדתית הצריכה לעניין תפנה צ'רלטון להתייחס לעתירה גופא.
15. במסגרת העתירה נשוא תשובה מקדמית זו מבקשים העותרים מבית המשפט הנכבד שלושה סעדים, כדלקמן:
15.1. צו על תנאי לפיו ההחלטה בעניין מונדיאל 2006 בטלה (להלן: "הסעד הראשון").
15.2. צו הצהרתי זמני (כך, בלשון העתירה!), שיעמוד בתוקפו עד למתן פסק דין סופי בעתירה, לפיו ההחלטה בעניין מונדיאל 2006 בטלה ואין לפעול על פיה, וכי מנויי yes ו- HOT זכאים לרכוש את שידורי המונדיאל כשידורים בודדים (קרי, במתכונת "Pay Per View") בסך של 19.9 ₪ למשחק (להלן: "הסעד השני").
15.3. ובסופה של העתירה ממש – מבלי שהדבר עולה מן הצווים שהתבקשו בראשיתה – "נזכרו" העותרים לעתור לסעד נוסף בדמות צו האוסר על yes ו- HOT "להחשיך" את הערוצים הזרים הנקלטים במסגרת שידוריהן והמשדרים את משחקי המונדיאל (ראו: סעיף 16(3) לעתירה) (להלן: "הסעד השלישי").   
16. כפי שנטען לעיל וכפי שיפורט להלן, העותרים כלל אינם זכאים לסעדים המבוקשים על ידם וממילא דין העתירה להידחות על הסף ולמצער להידחות לגופא, וזאת ממספר רב של טעמים חלופיים ומצטברים שחלקם יפורט להלן.
העותרים אינם זכאים לסעד הראשון המבוקש על ידם
17. במסגרת הסעד הראשון מבקשים כאמור העותרים מבית המשפט הנכבד ליתן צו לפיו החלטת המועצה בעניין מונדיאל 2006 בטלה. 
18. דא עקא וכפי שכבר צויין לעיל, בית משפט נכבד זה קבע פה אחד אך לפני ימים בודדים במסגרת פסק דינו בבג"צ ישראלי, כי לא נפל פגם בשיקול הדעת שהפעילה המועצה בהחלטתה בעניין מונדיאל 2006. 
19. אין זאת אלא שפסק דינו של בית משפט נכבד זה בבג"צ ישראלי מהווה מעשה בית דין ביחס לתקינותה וסבירותה של החלטת המועצה בעניין מונדיאל 2006.
20. מבלי לגרוע מהאמור לעיל יצויין, כי העותרים אינם זכאים לסעד הראשון המבוקש על ידם גם מחמת דיני השיהוי. ודוק: החלטתה העקרונית של המועצה ביחס לזכות לשדר את משחקי המונדיאל במתכונת של ערוץ בתשלום (בחריגים המפורטים שם) התקבלה עוד בשנת 2002 (החלטה מס' 22/2005-5 מיום 30.5.02) ואילו החלטת המועצה בעניין הקונקרטי של שידורי מונדיאל 2006 התקבלה ביום 9.5.06. העותרים המתינו למעלה מארבע שנים ממועד קביעת המדיניות ביחס לשידורים בתשלום; וכחודש ימים למן ההחלטה בדבר גובה התשלום ביחס למונדיאל 2006, עד אשר נזכרו לפנות לבית המשפט הנכבד בעתירתם, וזאת כשבוע בלבד עובר לפתיחת משחקי המונדיאל. בנסיבות העניין מדובר בשיהוי בלתי מוצדק ובפרט בשעה שצ'רלטון כבר הסתמכה על החלטת המועצה בעניין מונדיאל 2006 ונערכת במלוא הקצב לפתיחת השידורים במתכונת שהתירה המועצה.  
21. בשולי הדברים יצויין בקשר לטענה כאילו "החלטת המועצה להתיר לחברות הכבלים, בשיתוף עם חברת צ'רלטון, לשדר את משחקי המונדיאל במתכונת הנזכרת, מהווה הסכם בלתי חוקי, המהווה הגבל עסקי, בלתי סבירה באופן קיצוני ופוגעת בצרכנים" (לשון סעיף 6(יא) לעתירה), הרי שאין בזו האחרונה כל ממש, משפטי או עובדתי. 
22. הטענה כאילו yes ו- HOT משתפות פעולה ביניהן ביחס לפעילותן העסקית אינה יכולה שלא להעלות חיוך על פני הקורא. המאבקים הקשים המתנהלים בין yes ל- HOT הן בתחום שידורי הטלוויזיה (באופן אשר הוביל לעלייה חדה במחירי התוכן והביא למעשה לקריסתה של אחת מזכייניות הכבלים – חברת "תבל"), הן בתחום האינטרנט והן בתחום הטלפוניה גלויים לעין כל והם אף בבחינת ידיעה שיפוטית. התחרות אינה פוסחת גם על שיווק משחקי מונדיאל 2006 בשעה ש- yes ו- HOT משווקות את המשחקים לפי שיקול דעתן ובתנאים שונים למנוייהן (ולראיה המבצע של HOT עם "בנק לאומי לישראל" ועם העיתון "ידיעות אחרונות" אשר אינו רלוואנטי ללקוחות yes). 
23. יתרה מזאת, צ'רלטון כלל אינה קובעת את המחיר אותו גובות yes ו- HOT ממנוייהן. במסגרת ההסכמים האמורים נקבעה אך התמורה שתשלמנה yes ו- HOT לצ'רלטון. yes ו- HOT רשאיות לקבוע את המחיר למנוייהן כראות עיניהן ועל פי שיקול דעתן הבלעדי. בנסיבות אלה הטענה כאילו מדובר בהגבל עסקי כלשהו אין בה ממש.
24. מכל מקום יובהר, כי חלקם של המשחקים, 12 במספר, ישודרו "בערוצים פתוחים" (ערוצים 2 ו- 10); כך גם תקצירים יומיים של המשחקים.
25. ולסיום עניין זה יצויין, כי ראוי היה אילו פנו העותרים תחילה לממונה על ההגבלים העסקיים בטרם ייפנו בעניין ישירות לבית משפט נכבד זה.    
העותרים אינם זכאים לסעד השני המבוקש על ידם
26. במסגרת הסעד השני מבקשים העותרים מבית המשפט הנכבד ליתן צו הצהרתי זמני לפיו מנויי yes ו- HOT זכאים לרכוש את שידורי המונדיאל כשידורים בודדים (קרי, במתכונת "Pay Per View") בסך של 19.9 ₪ למשחק. 
27. דא עקא וכפי שפורט לעיל, צ'רלטון מעולם לא רכשה את הזכות לממש את זכויות השידור במתכונת של משחקים בדידים (Pay Per View), היא כלל אינה רשאית לעשות כן וממילא אינה רשאית להתיר לצד שלישי כלשהו לעשות כן. 
28. זאת ועוד, אפילו היתה רוכשת צ'רלטון זכויות אלה (ולא כך הם פני הדברים), אין עליה כל חובה לממש את הזכויות במתכונת של Pay Per View דווקא, וברי כי אין להם לעותרים זכות לצפות במשחקים במתכונת Pay Per View דווקא. בהערת אגב יצויין, כי נראה הדבר שעלות הצפייה בשיטה זו היתה עולה לעותרים על הסכום הנדרש מהם בשיטת WC Pay. 
29. מבלי לגרוע מהאמור לעיל יצויין, כי בדומה לסעד הראשון העותרים גם אינם זכאים לסעד השני המבוקש על ידם מחמת דיני השיהוי (כמפורט בסעיף 20 לעיל).  
העותרים אינם זכאים לסעד השלישי המבוקש על ידם
30. כאמור, בסופה של העתירה ממש – ומבלי שהדבר עולה מן הצווים שהתבקשו בראשיתה – "נזכרו" העותרים לעתור לקבלת צו האוסר על yes ו- HOT "להחשיך" את הערוצים הזרים הנקלטים בישראל במסגרת שידוריהן והמשדרים את משחקי מונדיאל 2006.   
31. סעד זה התבקש על ידי העותרים למרות שהם מודעים לכך שלאור ההלכה שנפסקה על ידי בית משפט נכבד זה בע"א 2173/94 TELE EVENT LTD נ' ערוצי זהב ושות' ואח', פ"ד נה(5) 529, ואושרה במסגרת דנ"א  ערוצי זהב ושות' ואח' נ' TELE EVENT LTD פ"ד נח(6) 6 (להלן: "הלכת TELE EVENT"), שידורם בישראל של משחקי מונדיאל 2006 באמצעות הערוצים הזרים הנקלטים ב- yes וה- HOT מהווה פגיעה בזכויות הבלעדיות שרכשה צ'רלטון וכן מהווה חריגה מכל הרשאה או זכות שקיבל (ככל שקיבל) אותו ערוץ זר המשודר בישראל (ראו: סעיף 14 לעתירה).
32. העותרים אכן מודים ששידורם של המשחקים באמצעות ערוצים זרים הנקלטים בישראל איננו חוקי (ראו: סעיף 14 לעתירה). על כן, ובניסיון להתגבר על מכשלה זו דורשים העותרים מ- yes ומ- HOT לרכוש מצ'רלטון את הבלעדיות שבזכויותיה ואת זכויות היוצרים שרכשה במשחקים.
33. טענתם זו של העותרים דינה להידחות בשתי ידיים:
33.1. ראשית, ברי כי לא יעלה על הדעת שזכויותיהם החוזיות של העותרים אל מול yes ו/או HOT כוללת את הזכות ששתי החברות הנ"ל ישדרו שידורים בניגוד לחוק וללא זכות לעשות כן. על כן, גם לגישתם של העותרים, עד אשר לא ירכשו yes ו- HOT את הזכויות האמורות מצ'רלטון (וספק בכלל אם צ'רלטון יכולה להתיר לערוץ זר לשדר לישראל את המשחקים), הן אינן רשאיות לשדר הערוצים הזרים הנקלטים בישראל במסגרת שידוריהן והעתידים לשדר את משחקי מונדיאל 2006. 
33.2. שנית, ולאור האמור, האכסניה המתאימה לטענותיהם החוזיות של העותרים כלפי yes ו- HOT הינה האכסניה של בתי המשפט הרגילים (במסגרת תובענה אזרחית בה יוכלו לעתור בין היתר לצו עשה אשר יורה ל- yes ו- HOT לרכוש את זכויות היוצרים והבלעדיות מצ'רלטון – כאמור בסעיף 33.1 לעיל), ולא בית משפט נכבד זה בשבתו כבית המשפט הגבוה לצדק. 
יצויין, כי כך נהגו בשנת 2002 מנויים של HOT, אשר הלינו נגד "החשכת" הערוצים הזרים ששידרו את משחקי מונדיאל 2002. בקשותיהם לצווי מניעה זמניים בעניין זה נמחקו, לגופן ולאור הלכתTELE EVENT , בהמלצת בתי המשפט שישבו בדין.

ראו, למשל, פרוטוקול הדיון מיום 3.6.02 בבית המשפט המחוזי בנצרת בבש"א 2127/02 ג'השאן ואח' נ' תבל תקשורת בינלאומית לישראל בע"מ ואח' המצ"ב כנספח ד'.

כאמור, ספק אם אפילו צ'רלטון יכולה להתיר לערוצים זרים לשדר את המשחקים מחוץ לגבולות הטריטוריה בגינה רכשו את הזכויות.   
33.3. שלישית, לפי הלכתTELE EVENT  מחוייבות yes ו- HOT, באופן ברור וחד משמעי, למנוע את הצפייה בערוצים הזרים הנקלטים באמצעותן בישראל והעתידים לשדר את משחקי מונדיאל 2006.

34. מבלי לגרוע מהאמור לעיל הרי שביחס לסעד השלישי האמור לוקים העותרים גם בשיהוי עמוק ומהותי.
34.1. עוד בשנת 2002 מנעו yes ו- HOT את הצפייה בערוצים הזרים שנקלטו באמצעותן בישראל ושידרו את משחקי מונדיאל 2002, והעותרים לא הלינו על כך; ובכל מקרה היו מודעים להתנהלות זו מזה ארבע שנים. 
34.2. לפני מספר חודשים מנעו yes ו- HOT – מאותם הטעמים – את הצפייה בערוץ הצרפתי הנקלט באמצעותן בישראל ואשר שידר את משחק הכדורגל בו ארחה נבחרת צרפת את נבחרת ישראל, וזאת על מנת למנוע פגיעה בזכויותיו של בעל זכויות השידור הבלעדיות לישראל של המשחק האמור, והעותרים לא הלינו על כך; ובכל מקרה היו מודעים להתנהלות זו.
34.3. מזה מספר חודשים התפרסמו ידיעות אודות כוונתן של yes ו- HOT למנוע את הצפייה בערוצים הזרים הנקלטים באמצעותן בישראל והעתידים לשדר את משחקי מונדיאל 2006 (אם וככל שישנם כאלה), והעותרים לא הלינו על כך.
35. בנסיבות אלה, ולאור העובדה שצ'רלטון רכשה את הזכויות הבלעדיות לשדר את המשחקים בישראל והעובדה שצ'רלטון כלכלה את התנהלותה המסחרית בהסתמך על כך (שהבלעדיות שבזכויותיה תשמר ולא תרוקן מתוכן באמצעות שידור משחקי מונדיאל 2006 בערוצים הזרים הנקלטים בישראל בשידורי הכבלים והלוויין), מן הדין הוא להימנע מליתן את הסעד השלישי גם לאור דיני השיהוי.  
פרק ד': סיכום

36. על יסוד כל אחד מהטעמים המפורטים לעיל, מתבקש בית משפט נכבד זה לדחות את העתירה על הסף או למצער לגופא.

37. כמו כן מתבקש בית המשפט הנכבד לחייב את העותר בתשלום הוצאות תגובה זו וכן בשכר טרחת פרקליטי צ'רלטון בצירוף מע"מ כדין.

______________
_____________


אבנר ברק, עו"ד
נעם פורר, עו"ד

מ.ר. 14720
מ.ר. 29268


 ב"כ צ'רלטון

תל אביב, היום 5 ביוני 2006

